Primachín

Primachín je perorálne antiprotozoikum, antimalarikum zo skupiny 8-aminochinolínov, ktoré má tkanivový schizontocídny účinok, preto sa používa na radikálnu liečbu relapsujúcich malarických syndrómov vyvolaných Plasmodium vivax a Plasmodium ovale: pôsobí na hypnozoity v pečeňových bunkách (protirelapsová terapia). Primachín pôsobí aj proti pečeňovým (primárnym) tkanivovým schizontom, čiže má tkanivový schizontocídny účinok. Primachín má aj gametocídny účinok, čo sa využíva v terapii infekcie P. falciparum, vide infra. Primachín nie je účinný proti intraerytrocytárnym formám parazita.  Primachín sa nepoužíva v chemoprofylaxii malárie, pretože pri dlhodobom používaní sa zle znáša a pri monoterapii hrozí riziko rezistencie plazmódií na primachín. Rezistencia druhu P. vivax  na primachín sa objavila v juhovýchodnej Ázii a Oceánii. 

U geneticky predisponovaných jedincov s geneticky podmieneným nedostatkom glukóza-6-fosfátdehydrogenázy, prvého enzýmu pentózového cyklu, môže primachín spôsobiť letálnu hemolýzu červených krviniek. vyššie dávky a dlhobodé užívanie spôsobuje zažívacie problémy, bolesti hlavy, svrbenie, poruchy krvotvorby (nedostatok bielych krviniek a nízky počet granulocytov).

 Farmakodynamika a farmakokinetika primachínu 
Mechanizmus účinku primachínu nie je úplne vysvetlený, predpokladá sa, že jeho aktívny metabolit štruktúrne podobný koenzýmu Q (ubichinón) pôsobí vo vnútornej mitochondriálnej membráne, ide inhibuje dýchací reťazec, čo zastaví syntézu (replikáciu) DNA, ktorá sa deje pri premene sporozoitov (resp. hypnozoitov) na schizonty.

Primachín sa podáva perorálne, v organizme podlieha rýchlemu metabolizmu na aktívny metabolit. Exkrécia primachínu a aktívneho metabolitu je tiež veľmi rýchla, preto má krátky eliminačný polčas. Z toho dôvodu musí byť primachín podávaný každý deň.

 Využitie primachínu pri infekcii Plasmodium falciparum 
Hoci je primachín užitočný hlavne v terapcii infekcie Plasmodium ovale a Plasmodium vivax, je ho vhodné použiť aj pri infekcii Plasmodium falciparum kvôli jeho gametocídnym účinkom, čoho dôsledkom je, že sa parazit neprenesie na iného človeka. Primachín sa preto využíva pri zotavovaní z infekcie Plasmodium falciparum.

 Liečivá príbuzné primachínu 
Analýzou farmakofóru chinínu bolo zistené, že vinylová skupina v polohe 3 chínuklidínového bicyklu, ani metoxylová skupina viazaná na chinolínové jadro v polohe 6´nie je potrebná na antimalarický účinok. Súčasťou farmakofóru je iba chinolínový bicyklus a sekundárna hydroxylová skupina v polohe 9. Takto bola odvodená štruktúra meflochínu, prvého syntetického antimalarika. Následne sa pozorovalo, že určitý antimalarický účinok má aj metylénová modrá, pričom zavenením bázického postranného reťazca na aminoskupinu metylénovej modrej sa podarilo pripraviť ešte účinnejšie antimalariká. Ďalší výskum ukázal, že zavedením tohto bázického postranného reťazca na 8-aminochinolín (inšpirovaný štruktúrou chinolínového bicyklu chinínu) vzniknú ešte potentnejšie antimalariká. Tak bol pripravený pamachín a neskôr jeho jednoduhší derivát primachín, ďalší vývoj smeroval ku tafenochínu. Medzi novšie zlúčeniny patrí mepachín s postranným bázickým reťazcom rovnakým ako má pamachín a pyronaridín, ktorý má reťazec medzi dusíkmi bázického postranného reťazca tvorený aromatickým cyklom.

Ďalším vývojom sa zistilo, že postranný bázický reťazec nemusí byť viazaný v polohe 8, ale aj polohe 4, čím vznikla skupina antimalarík derivátov 4-aminochinolínu, kam patrí chlorochín, hydroxychlorochín a amodiachín. Chlorochín má postranný bázický reťazec zhodný s pamachínom, hydroxychlorochín má jednu N-etylovú skupinu postranného reťazca hydroxylovanú. Amodiachín má bázický postranný reťazec podobný (izostérny) s pyronaridínom. 

 Referencie 

 Pozri aj 
 antimalarikum
 antiprotozoikum
 hypnozoit
 gametocídum
 schizontocídum
 terciána

Kategória:Antimalariká
Kategória:Fenolétery
Kategória:Základné a špeciálne esenciálne liečivá podľa WHO